לוגו החברה שהיה בשימוש מהקמתה עד שנת 2008
השלט של סניף סופר-פארם באור יהודה
סניף סופר פארם בתוך קניון
**סופר-פארם (ישראל) בע"מ** היא רשת בתי המרקחת הגדולה בישראל. החברה נוסדה בשנת 1978 על ידי משפחת קופלר, והיא כוללת נכון למרץ 2024 285 סניפים ברחבי ישראל, בהם מוצע מגוון רחב של תרופות, תוספי תזונה, ויטמינים, קוסמטיקה, טואלטיקה ומוצרי תינוקות. המחזור לשנת 2019 עמד על מעל 5.35 מיליארד שקל. בנוסף הרשת פועלת גם בפולין.

היסטוריה
--------

### השנים הראשונות

רשת "סופר-פארם" נוסדה בשנת 1978 על ידי משפחת קופלר. על פי הדגם של רשת Shoppers Drug Mart, רשת בתי המרקחת בקנדה שייסד איש העסקים הקנדי-יהודי מורי קופלר בשנת 1962. בשנות ה-70 ביקר מורי קופלר בישראל והחליט להקים בארץ רשת דומה לזו שהקים בקנדה.

באותן השנים רק לרוקחים היה מותר לפתוח בתי מרקחת, ולכן הסניף הראשון נפתח בשותפות עם אלי הולצמן, רוקח צעיר שסיים את לימודיו בארצות הברית. הסניף הראשון נפתח בשכונת נווה אמירים שבהרצליה במאי 1978, ויצר חידוש בקמעונאות בישראל על ידי שילוב בין בית מרקחת, מחלקת קוסמטיקה, טואלטיקה ותינוקות אשר זמינים בכל יום לרבות בשבת. כל המוצרים בחנות, מלבד התרופות, נמכרו בשירות עצמי. שנתיים לאחר מכן נפתח הסניף השני בשכונת ניות בירושלים, והסניף השלישי נפתח ב-1980 בבאר שבע. בשנת 1982 נפתחו שני סניפים בפתח תקווה והרשת מנתה 5 סניפים. פתיחת סניפים נוספים הוגבלה בגלל הגבלות של פקודת הרוקחות, שקבעה, בין היתר, כי בית מרקחת נוסף לא יכול להיות מוקם במרחק קטן מ-500 מטר מבית מרקחת קיים (זאת במטרה להבטיח פריסה של בתי מרקחת ואפשרות שלהם לפעול ברווחיות). בנוסף הייתה הגבלה על מכירת תרופות ללא מרשם רופא בשירות עצמי. בשנת 1986 הודיעה הרשת שתעזוב את ישראל אם מגבלות אלו לא יוסרו. מגבלה נוספת הייתה שקופות החולים מכרו כ-80% מהתרופות בבתי המרקחת שבבעלותם ובתי המרקחת הפרטיים החזיקו רק 20% מהשוק. בשנת 1985 הצליחה סופר-פארם לחתום על הסכם בלעדי למכירת תרופות למבוטחי קופת חולים מכבי. בשנת 1987 הצליחה להביא לביטול הבלעדיות של קופת חולים מאוחדת במרשם תרופות בבתי מרקחת בירושלים.

בסוף שנות ה-80 נאבקה סופר-פארם בבתי המרקחת הפרטיים, במטרה לפתוח סניפים במיקומים אטרקטיבים, למרות מגבלת 500 המטר מבתי מרקחת קיימים. במרץ 1988 נאלצה לפתוח סניף במרכז חורב ללא בית מרקחת בגלל התנגדות של בתי מרקחת סמוכים. במרץ 1989 זכתה הרשת בעתירה שהגישה לבג"ץ לאפשר לה לפתוח בית מרקחת במקום. בנובמבר 1990 הוציא בג"ץ צו ביניים שאסר על פתיחת סופרפארם בקניון השרון.

בתחילת 1990 מנתה הרשת 15 סניפים, והיא פתחה לראשונה סניף בתל אביב. במאי 1990 פתחה סניף בדיזנגוף סנטר, שוב תחילה ללא פעילות של בית מרקחת, בגלל התנגדות בתי המרקחת שבסביבה.

### פריצת הדרך והתרחבות הרשת

ביוני 1990 מונה אהוד אולמרט לשר הבריאות ורשת סופר-פארם הפעילה עליו לחצים להסיר את כל המגבלות על פתיחה וניהול של בתי מרקחת בישראל. אולמרט מינה ועדת בדיקה שהמליצה להסיר את כל המגבלות, בין היתר הוסרו המגבלות על מכירת תרופת ללא מרשם, ניתן אישור למכור תרופות ללא מרשם בכל חנות, והוסרה המגבלה שחייבה בעל בית מרקחת להיות רוקח מוסמך. זאת למרות מאבק של הסתדרות הרוקחים בישראל נגד השינויים עקב חשש מפגיעה בבתי המרקחת הפרטיים.

אחרי הסרת המגבלות סופר-פארם החלה להתרחב במהירות, ופתחה סניפים במיקומים אטרקטיביים, בעיקר בקניונים. הרשת גם נכנסה לתחומי פעילות חדשים. החלה למכור טלפונים סלולריים, ולהציע שירות פיתוח סרטי צילום.

חברת האם של סופר-פארם, שבבעלות משפחת קופלר GLI (Global Retail Invesrments), הייתה שותפה להקמת רשת אופיס דיפו בישראל בשנת 1992, קיבלה את הזיכיון בישראל של רשת בלוקבסטר להשכרת סרטים ב-1994, ואת הזיכיון של טויס אר אס ב-1995. ביוני 1997 זכתה סופר-פארם, בשותפות עם קרדן השקעות ו"לאומי ושות'" (בית ההשקעות של בנק לאומי) בזיכיון של רשת הריהוט השוודית איקאה בישראל. אך ברגע האחרון החליטה סופר-פארם, שהייתה השותפה הבכירה בקבוצה, לוותר על הזיכיון והוא עבר לחברת פישמן רשתות מקבוצת פישמן ורשת הריבוע הכחול.

בשנת 2000 מנתה הרשת כבר 87 סניפים ומחזור המכירות שלה הגיעה ל-1.6 מיליארד שקל.

בקיץ 2000 הייתה סופר-פארם שותפה להקמת אתר המסחר האלקטרוני P1000. בשנת 2004 רכשה חברת אינטרנט זהב את מלוא הבעלות באתר.
במאי 2007, רכשה לאומי פרטנרס, זרוע ההשקעות של בנק לאומי, 18% ממניות סופר-פארם תמורת 180 מיליון שקל, לפי שווי חברה של מיליארד שקל. העסקה עם לאומי כללה גם את ההחזקות בפעילות אופיס דיפו, טויס אר אס ובלוקבסטר בישראל.

בשנת 2008 הגיע מחזור המכירות של הרשת בישראל לראשונה למעל 3 מיליארד שקל.

### בעשור השני של המאה ה-21

בשנת 2010 מנתה הרשת למעלה מ-190 סניפים בישראל.
באפריל 2013, רכשה דיסקונט שוקי הון, זרוע ההשקעות בנק דיסקונט 10.4% ממניות הרשת תמורת 150 מיליון שקל. המוכרים בעסקה היו לאומי פרטנרס (5%) ומנכ"ל סופר-פארם, ליאור רייטבלט (5.4%). ביולי 2013 מונה רייטבלט ליושב ראש במקום קופלר, לאחר ששימש כמנכ"ל מאז 1993. את תפקיד מנכ"ל החברה קיבל ניצן לביא. בסוף 2015 עזב רייטבלט את תפקידו, וקופלר חזר לתפקיד יושב-הראש.

בפברואר 2019, הודיעה הרשת שהיא מתכננת הנפקה בבורסה לפי שווי שוק של כ-2 מיליארד שקל. אך באפריל 2019 הבנקים לאומי ודיסקונט וכן בעל השליטה קופלר מוכרו כ-33% מסופר-פארם לאיש העסקים ג'ורג' חורש לפי שווי של כ-1.7 מיליארד שקל, כלומר תמורת כ-560 מיליון שקל.

בספטמבר 2019, רכשה מחברת טבע 50% מפעילות שירות טבע ביתי והמרכז להכנות רוקחיות של טבע באשדוד, תמורת סכום מוערך של 30 מיליון שקל. מרכז ההכנות הרוקחיות של טבע עוסק בהכנת תרופות סטריליות, שמיוצרות באופן ייחודי משום שאין כדאיות כלכלית לייצרן כמוצר מדף. הכנסותיו של המרכז נאמדות ב–100 מיליון שקל בשנה.

בדצמבר 2019, הודיעה הרשת שהיא נכנסת לתחום המזון ותפתח רשת חנויות בשם "דיילי". באפריל 2021 הושקו שישה סניפים של דיילי'ס - במתחם הבורסה ברמת גן, במגדלי אלון בתל אביב, במגדל עזריאלי שרונה בתל אביב, בהרצליה פיתוח, בירושלים ובלוד. בחלק מהסניפים מדובר בשדרוג של סניף קיים, ואילו בבורסה ברמת גן מדובר בחנות חדשה של הרשת.

ארגון ופעילות
-------------

### זכיינות בשיטת העמית

הרשת פועלת בשיטת זכיינות ייחודית שהגה מורי קופלר: כל חנות היא בבעלותו ובניהולו של זכיין עצמאי, המשמש עמית של החברה ומקבל ממנה שירותים. העמית, בדרך כלל רוקח, הוא בעל החברה המפעילה את הסניף, והרכוש הקבוע, הרישיונות והאשראי הכספי מגיעים מהמשרד המרכזי. העמית מתפקד כאחראי על התוצאות התפעוליות והחברה מספקת מומחיות תאגידית, הסכמי סחר, קמפיינים שיווקיים והסדרי מימון. שיטה זו ממריצה את העמית להצליח ומשיגה את התוצאות הרווחיות ביותר עבור הרשת ועבור עמיתיה. 49% מעמיתי סופר-פארם הן נשים.

### המותג הפרטי Life ומועדון הלקוחות LifeStyle

לוגו המותג הפרטי "Life"
הלוגו הקודם של המותג הפרטי "Life"
סופר-פארם הייתה החברה הראשונה בישראל שהשיקה מותג פרטי בשנת 1995 בשם Life (לייף). המותג פעיל בתחומי הבריאות והיופי ומציע אלפי מוצרים: החל בתרופות, ויטמינים וציוד פארא-רפואי עבור במוצרי קוסמטיקה, בקבוקים, מוצצים ודייסות לתינוקות וכלה במוצרי טואלטיקה. בשנת
2013 נתח המותג מסך מכירות סופר-פארם עמד על 12.5%. בשנת 2014 נכנסה סופר-פארם לתחום החיתולים עם השקת חיתולי Life Baby's
– חיתולי פרימיום במחיר אטרקטיבי.

סופר-פארם הקימה בשנת 1997 את מועדון ההטבות "לייף סטייל" שהקנה לחברים בו הטבות בסופר-פארם, מקדונלד'ס ואופיס דיפו באמצעות שימוש בכרטיס אשראי ייעודי. בסוף 2009 החלה החברה לשווק את LifeStyle plus, כרטיס מועדון המשמש גם ככרטיס אשראי לשימוש בכל בית עסק, שהושק בשיתוף עם חברת ישראכרט וכיום המועדון מונה מעל ל-500 אלף לקוחות.

### רשת "סופר לינק"

בשנת 1996 החלה הרשת למכור טלפונים סלולריים של רשת פלאפון תקשורת מסוג "מנגו" (טלפונים שהיו מוגבלים בשיחות ליעדים מסוימים ונמכרו במחיר מוזל). בסוף 1998 חתמה על הסכם למכירת מכשירי טלפון של פרטנר תקשורת שהוקמה באותה עת, במקום מכשירים של רשת פלאפון. בשנת 2000, הודיעה על הקמת תת-הרשת "סופר לינק", למכירת טלפונים וציוד תקשורת, במסגרת שיתוף פעולה עם חברת פרטנר.

בשנת 2006 נכנסה לרשת כשותפה שווה חברת סולגוד, יבואנית מוצרי תקשורת. על פי התכנון הייתה הרשת אמורה לגדול ל-20 סניפים, אולם בתחילת 2010 פורקה השותפת והרשת נסגרה לאחר שלא עמדה בציפיות מבחינת הרווחיות.

### סופר-פארם אופטיק

בשנת 2008 הקימה סופר-פארם את "סופר-פארם אופטיק" – רשת אופטיקה בקונספט של חנות בתוך חנות בסניפי הרשת. הסניף הראשון שנפתח תחת קונספט זה היה בקניון ערים בכפר סבא, והושקעו בו 600 אלף שקל. ועד שנת 2010 הצטרפו 24 סניפים נוספים לקונספט זה. בין השאר מציעה הרשת שירות של "שכפול משקפי ראייה" ללא בדיקה אופטמטריסטית, תוך התאמת העדשות המשוכפלות למסגרת חדשה. אסטרטגית החדרת המותג לשוק הייתה באמצעות מחירים מוזלים תוך כדי ניצול היתרון עלויות התפעול של הפעלת הרשת בתוך הסניפים הקיימים. בשנת 2018 הופעלו 44 סניפי "סופר-פארם אופטיק" מחזור המכירות של הרשת הוערך בכ-120 מיליון שקל.

בפברואר 2020 הודיעה הרשת כי תשקיע 20 מיליון שקל בהרחבת מחלקות האופטיקה ומגוון המוצרים, במטרה להיות רשת האופטיקה הגדולה בישראל תוך שלוש שנים.

בקיץ 2020 נפתח לראשונה סניף של אופטיקה בלבד באילת, כחנות עצמאית, ולא כזו שבתוך סניף של הרשת.

### ביטוח

בשנת 2013, נכנסה סופר פארם לעסקי הביטוח, תחת המותג "Life Direct" בשותפות עם חברת ביטוח ישיר, והחלה בשיווק פוליסות ביטוח רכב, דירה, נסיעות לחו"ל ותאונות אישיות. אחר כך הרחיבה את פעילותה גם לביטוחי בריאות וביטוחי משכנתאות. בשנת 2020 הופסקה השותפות על ביטוח ישיר והרשת החלה לעבוד עם חברת AIG.

### סופר פארם גאלרי

במרץ 2021 השיקה סופר-פארם את סניף הקונספט הראשון של תת-הרשת "סופר פארם גאלרי" בראשון לציון, בהשקעה של 10 מיליון שקלים, ובעיצוב של כלבו אירופי. הסניף מתפרש על פני שתי קומות, בשטח של 800 מ"ר. קומת הקרקע כולה מוקדשת למוצרי קוסמטיקה וטיפוח. הקומה העליונה של הסניף כוללת מתחם דרמו-קוסמטיקה רחב, מתחם אופטיקה עם מעבדת בדיקות ראייה ומוצרים נוספים.

פעילות בינלאומית
----------------

### פולין

מטה סופר-פארם בוורשה, פולין
בשנת 2000 נכנסה הרשת לפעילות בפולין, אך פתיחת החנות הראשונה של הרשת התעכבה זמן רב, לאחר שהרשויות בפולין עיכבו את האישור לפעילת הרשת במדינה. החנות הראשונה נפתחה לבסוף בסוף שנת 2001 בוורשה. על פי תוכניתה העסקית, הייתה החברה אמורה להפעיל בפולין 50 סניפים עד סוף 2004 ו-400 סניפים עד 2008. אך במדינה עבר חוק המגביל את האפשרות של חברות מסחריות לפתוח בתי מרקחת והמשך פיתוח הרשת במדינה הואט, עד שבוטלה התקנה. בסוף 2002 הציגה תוכנית עסקית חדשה להקמת 50 סניפים בפולין בהשקעה של 30 מיליון דולר, תוך 4 שנים ו-150 בטווח הארוך.

עד שנת 2010 פתחה הרשת 33 סניפים ומחזור המכירות השנתי בפולין הגיעה ל-160- מיליון דולר. ו-30% מרווחיה של הרשת כולה הגיעו מהפעילות בפולין. בנוסף הרווחיות בפולין הייתה גבוהה ב-50% מזו הנובעת מהפעילות בישראל.

בשנת 2017 הפעילה הרשת 68 סניפים בפולין, אך חוק חדש שעבר בפרלמנט הפולני הגביל את פתיחתם של סניפים חדשים. על פי החוק רשתות בתי מרקחת יכולות להפעיל רק עד 4 סניפים, זאת במטרה להגן על בעלי העסקים הקטנים מהשתלטות של רשתות ענק על השוק. לסופר-פארם הותר להמשיך להפעיל את הסניפים הקיימים אך נאסר עליה לפתוח סניפים נוספים.

### סין

בשנת 2001, לאור העיכובים בפתיחת סניפי הרשת בפולין החלה סופר-פארם לבדוק את האפשרות להיכנס לשוק הסיני. בשנת 2004 הציגה תוכנית להקמת רשת עם 5,000 סניפים בסין. אולם רק בסוף 2005 החלה לפעול במדינה לאחר שרכשה רשת מקומית המונה 37 סניפים. בשנת 2011 מכרה את הרשת, תמורת פי ארבעה מהסכום שבו נרכשה, לאחר שהרחיבה את פעילותה ל-87 סניפים.

בשנת 2012 שוב רכשה את השליטה ברשת מקומית של בתי מרקחת המונה 17 סניפים, תמורת כ-4 מיליון דולר. ב-2019 נמכרה רשת זו לשותפים המקומיים.

ביקורות ומאבקים
---------------

### העסקה פוגענית

בשנת 2004 פתחו קופאי וקופאיות הרשת במאבק נגד תנאי ההעסקה הפוגעניים שאסרו עליהם לשבת במהלך משמרת של 8 שעות, החשש המתמיד מבדיקות של לקוח סמוי, והתקנת מצלמות שעוקבות אחרי העובדים במהלך כל המשמרת. אף על פי שהמאבק קיבל הד ציבורי ותמיכה מארגונים חברתיים, דוגמת "קו לעובד", ו"חברה צודקת", סופר-פארם התעקשה שלא לשנות את תנאי העבודה. לאחר מאבק ציבור נחקק בשנת 2007 "חוק הזכות לעבודה בישיבה", שקיבל את הכינוי 'חוק הקופאיות'. יוזמי החוק, חברי הכנסת שלי יחימוביץ' (עבודה), גדעון סער (ליכוד), זבולון אורלב (מפד"ל) ומרינה סולודקין (קדימה), אף ערכו ביקור בסניף של הרשת לבדוק אם הוא מיושם.

בדצמבר 2007 נתבעה הרשת בגין הפרת "חוק הזכות לעבודה בישיבה".

### המאבק נגד הדיוטי פרי

בשנת 1995 פתחה סופר-פארם במאבק נגד הסדר "פטור ושמור" של חנויות הדיוטי פרי בנתב"ג. לטענת הרשת ההסדר אינו חוקי מאחר שהמוצרים נמכרים ללא מס ונשארים בישראל, ומהווים תחרות לא הוגנת בשוק הקוסמטיקה והטואלטיקה. הרשת הגישה עתירה לבג"ץ שנדחתה. תמצית פסק הדין ניתנה בדבריו של השופט יצחק זמיר: "ראוי להדגיש כי בסופו של חשבון ההסדר החדש משרת את טובת הציבור. ראשית, ההסדר החדש הוכיח כי הוא תורם לכלכלת המדינה, שהיא התכלית העיקרית של הענקת הפטור ממסים, הן בחוק מס ערך מוסף והן בצו מס קניה (פטור). שנית, פסילת ההסדר החדש, כבקשת העותרות, תגרום פגיעה קשה בציבור: באופן ישיר – ברווחת הציבור הנהנה מן ההסדר החדש, ובאופן עקיף – בשל צורך בהגדלת המיסוי".

בשנת 2017 שוב הגישה עתירה לבג"ץ נגד שירות הזמנת המוצרים הקיים באתרי האינטרנט של חברות הדיוטי פרי (שירות "Pre Order"), ודרשה לחייבו במיסים החלים על כל עסקה מקוונת שמתבצעת בישראל. העתירה נדחתה.

### הטעיית צרכנים

בשנת 2009 הרשיע בית משפט השלום בחיפה את חברת סופר-פארם בגין עבירות צרכנות שעניינן הטעיית הצרכן ואי הודעת פרטים במכירה מיוחדת, בניגוד לחוק הגנת הצרכן. בית המשפט הטיל על החברה קנס כספי בסך 35,000 ש"ח ועוד 35,000 ש"ח התחייבות ל-3 שנים.

### הסכמי הבלעדיות בקניונים

במשך תקופה ארוכה החזיקה סופר פארם בהסכמי בלעדיות רבים מול קניונים ומרכזים מסחריים, שהפכו את סופר פארם לבית המרקחת הנגיש והנפוץ במרכזים מסחריים רבים, וחיזקו את מעמדה של הרשת כרשת בתי המרקחת הגדולה בישראל.

בשנת 2016 פתחה מיכל הלפרין, הממונה על התחרות, בבדיקה של הסדרי הבלעדיות של סופר-פארם בקניונים, וסברה שהסדרי הבלעדיות מונעים פתיחה של בתי מרקחת מתחרים. הבדיקה התמקדה באזור יקנעם עילית, שבו קיימים שני קניונים בלבד. בעקבות הבדיקה הגיעה רשות התחרות להסכמה עם סופר-פארם כי היא תבטל את הסדרי הבלעדיות בכל הקניונים בארץ. בעקבות ההסדר אכן נפתחו בקניונים שונים עסקים המתחרים בעסקיה של סופר-פארם.

### ניצול לרעה של כוח מונופוליסטי

במהלך השנים עלו טענות נגד הרשת שהיא מנצלת את גודלה וכוחה בשוק לגבות מחירים מופרזים ולדחוק מתחרים. כך לדוגמה מוצרים בסופר־פארם ישראל יקרים במאות אחוזים בהשוואה למקביליהם הנמכרים בסניפי הרשת בפולין, שם יש לרשת מתחרים רבים. גם בהשוואה למחירי מוצרים דומים באירופה, יש פערים של עד פי ארבעה במחיר. פער המחירים בולט בעיקר במוצרי הטיפוח והטואלטיקה.

בשנות ה-2000 נסגרו מאות בתי מרקחת פרטיים בישראל שלא יכולה לעמוד בתחרות מול סופר-פארם. הרשת גם ניצלה את כוחה לחתום על הסכמי בלעדיות עם קופות החולים. זאת בעקבות התרחבות השימוש במרשם הדיגיטלי, המצריך חיבור ממוחשב לקופות החולים. כתוצאה ממצב זה אושר בנובמבר 2018 "חוק המרשמים". לפי החוק זה, כל אדם יוכל לממש את המרשם שקיבל מהרופא שלו בקופת חולים, בכל בית מרקחת ברחבי ישראל.

בפברואר 2020 התלוננה הסתדרות הרוקחים שמשרד הבריאות מפלה בין בתי מרקחת לטובת אלו של סופר-פארם, במתן אישורי הנפקת קנאביס רפואי.

נכון לשנת, 2020, סופר-פארם מחזיקה למעלה מ-30% מבתי המרקחת בישראל שאינם בבעלות קופות החולים, ויחד עם הרשת המתחרה BE הם מחזיקים בכ-50% מהשוק.

### התאגדות רוקחי סופר-פארם בהסתדרות

ביוני 2020 כאלף רוקחים של סופר-פארם התאגדו בהסתדרות, על רקע "רצונם להסדיר בהסכם קיבוצי ראשון את תנאי העסקתם, ולנוכח דאגתם הכנה לעתיד מקצוע הרוקחות". לאחר מכן ההסתדרות הודיעה להנהלת סופר-פארם כי היא הארגון היציג בקרב רוקחי החברה ושלחה מכתב בו נקראת הנהלת החברה להיכנס להליך הידברות עם נציגות העובדים לצורך הגעה להסכמות אשר יוסדרו בהסכם קיבוצי ראשון בין הצדדים. אך סופר-פארם סירבה להכיר בנציגות, בטענה כי הרוקחים מועסקים דרך זכייני הסניפים, "העמיתים" ואין היא המעסיקה שלהם.

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **סופר-פארם** |
| ויקישיתוף תמונות ומדיה בוויקישיתוף: **סופר-פארם** |

* אתר האינטרנט הרשמי של סופר-פארם
* שלומית לן, ‏הרוקח, באתר גלובס, 26 ביולי 2001
* מירב ארלוזורוב‏, סופר פארם בעד הרוקחים הערבים, באתר וואלה!‏, 17 במרץ 2011
* אתר למנויים בלבד מיכאל רוכוורגר, הצצה לרווחיות סופר־פארם: הרשת תחלק דיווידנד של 50 מיליון שקל, באתר TheMarker‏, 9 בספטמבר 2013
* אתר למנויים בלבד עדי דברת-מזריץ, "רק סופר-פארם ו-Be ישרדו, המחירים יעלו, מותגים ייעלמו ואתרים יקרסו", באתר TheMarker‏, 27 בינואר 2020
* סופר-פארם, ברשת החברתית פייסבוק

* סופר-פארם, ברשת החברתית אקס (טוויטר)

* סופר-פארם, ברשת החברתית אינסטגרם

הערות שוליים
------------

1. ↑  נווית זומר, ח"כ ביטן: למנוע מסופר פארם להיות הראשונה שפותחת סניף בקניונים חדשים, באתר ynet, 18 במרץ 2024
2. ↑  נחנך "הסופר-פארם" בנווה אמירים, דבר, 9 במאי 1978
3. ↑  סופר־פארם בפתח־תקוה, דבר, 5 באוקטובר 1982
4. ↑  מיכל הולצמן, רשת סופרפארם שוקלת המשך פעילותה בארץ, מעריב, 24 ביוני 1986
5. ↑  שרה פרידמן, הרוקחים ו"מכבי" עדיין "מתגוששים", מעריב, 4 בנובמבר 1985
6. ↑  מיכל הולצמן, בתי-מרקחת בירושלים יכולים לשרת גם את חברי קופת חולים מכבי, מעריב, 11 במרץ 1987
7. ↑  סופרפארם ללא בית מרקחת, מעריב, 8 במרץ 1988
8. ↑  מיכל הולצמן, בג"ץ התיר לרשת סופרפארם לפתוח בית מרקהת בחיפה בניגוד ל"חוק 500 המטר", מעריב, 13 במרץ 1989
9. ↑  בג״ץ אוסר פתיחת סניף סופרפארם, חדשות, 26 בנובמבר 1990
10. ↑  מיכל הולצמן, רשת סופרפארם פותחת סניף ראשון בתל־אביב, מעריב, 21 במרץ 1990
11. ↑  מיעל הולמצן, מחלקת עסקים - בית מרקחת ללא תרופות, מעריב, 22 במאי 1990
12. ↑  מיכל הולצמן, כאב ראש, מעריב, 21 באוגוסט 1990
13. ↑  רינה גרוס, על התרופה, החולה והרוקח, חדשות, 29 באוקטובר 1990
14. ↑  זהבה דברת, ‏סופרפארם - הרשת הקמעונאית היחידה שתפיץ מכשירים המותאמים לרשת פרטנר-אורנג', באתר גלובס, 17 בנובמבר 1998  
אמיתי זיו,עדי דברת, לאחר עשור: סופר פארם נפרדת מפרטנר - ותתחיל לשווק את פלאפון בסניפיה, באתר הארץ, 23 בספטמבר 2008
15. ↑  ידיעות אחרונות, ‏אופיס-דיפו האמריקנית במו"מ לרכישת הבעלות המלאה על הרשת הישראלית, באתר גלובס, 27 בדצמבר 1999
16. ↑  חגית ברונסקי, ‏מצחצחים קלטות, באתר גלובס, 19 באפריל 2001
17. ↑  מאת יצחק דנון, ‏מתגבשת פשרה מחוץ לביהמ"ש בין ליאון קופלר לבין שותפיו בטויס אר אס, באתר גלובס, 20 במאי 1997
18. ↑  ידיעות אחרונות, ‏סופר-פארם קיבלה את הזיכיון לרשת הריהוט השוודית "איקאה", באתר גלובס, 1 ביוני 1997
19. ↑  ורד שרון ריבלין, ‏סופרפארם מוותרת על השתתפות בזיכיון איקיאה, באתר גלובס, 1 ביוני 1997
20. ↑  ידיעות אחרונות, ‏קו-אופ ופישמן: קיבלנו את הזיכיון לרשת הרהיטים השוודית "איקאה", באתר גלובס, 8 ביוני 1997
21. ↑  מיכל שדה, רשת הסופר פארם מסיימת את שנת 2000 עם מחזור מכירות של 1.6 מיליארד שקל, באתר TheMarker‏, 13 בנובמבר 2000
22. ↑  הארץ, אינטרנט זהב השתלטה על החברה המפעילה את אתר המסחר האלקטרוני P1000, באתר TheMarker‏, 23 בנובמבר 2004
23. ↑  יורם גביזון, לאומי פרטנרס לקראת מכירת 5% מסופר-פארם ב-70 מיליון שקל, באתר TheMarker‏, 4 בדצמבר 2012
24. ↑  גלי ברגר, בעקבות רכישת סופר פארם: לאומי נכנס גם לאופיס דיפו, טויס אר אס ובלוקבסטר, באתר הארץ, 16 באוגוסט 2007
25. ↑  אילנית חיות, ‏מכירות רשת סופר-פארם ב-2008 הסתכמו ב-3 מיליארד שקל, באתר גלובס, 19 בינואר 2009
26. ↑  מיכאל רוכוורגר, יורם גביזון, מנכ"ל סופר פארם ליאור רייטבלט יממש מניות ב-70 מיליון שקל, באתר TheMarker‏, 18 בדצמבר 2012  
עירית אבישר, ‏רייטבלט צבר ב-20 שנותיו בסופר-פארם יותר מ-140 מיליון שקל, באתר גלובס, 19 בדצמבר 2012
27. ↑  אתר למנויים בלבד מיכאל רוכוורגר, הצצה לרווחיות סופר־פארם: הרשתתחלק דיווידנד של 50 מיליון שקל, באתר TheMarker‏, 9 בספטמבר 2013
28. ↑  אתר למנויים בלבד מיכאל רוכוורגר, המנכ"ל הבא של סופר־פארם - ניצן לביא, באתר TheMarker‏, 2 באפריל 2013
29. ↑  שירות גלובס, ‏אחרי 28 שנה: ליאור רייטבלט נפרד מרשת סופר-פארם, באתר גלובס, 24 בנובמבר 2015
30. ↑  אתר למנויים בלבד מיכאל רוכוורגר, עדי דברת-מזריץ, סופר-פארם בדרך לבורסה לפי שווי של כ-2 מיליארד שקל, באתר TheMarker‏, 12 בפברואר 2019
31. ↑  אתר למנויים בלבד מיכאל רוכוורגר, עדי דברת-מזריץ, ג'ורג' חורש נכנס לסופר-פארם: רוכש 35% מהרשת לפי שווי של 1.7 מיליארד שקל, באתר TheMarker‏, 16 באפריל 2019
32. ↑  אתר למנויים בלבד יורם גביזון, סופר־פארם רוכשת 50% מפעילות הרוקחות של טבע, באתר TheMarker‏, 1 בספטמבר 2019
33. ↑  אתר למנויים בלבד הדר קנה, סופר-פארם נכנסת לתחום המזון: תפתח רשת חנויות בשם דיילי, באתר TheMarker‏, 10 בדצמבר 2019
34. ↑  אתר למנויים בלבד הדר קנה, סופר פארם פותחת רשת חדשה - מה יהיו המחירים?, באתר TheMarker‏, 20 באפריל 2021
35. ↑  ידיעות אחרונות, ‏בעלי פלאפון "מנגו" גילו שיטה לחיוג חינם, באתר גלובס, 21 בנובמבר 1996  
אפי לנדאו וורד שרון ריבלין, ‏התשובה של פלאפון: מנגו ב-399 שקל והנחה של P על שיחות בבזקכרט, באתר גלובס, 14 באוגוסט 1997
36. ↑  זהבה דברת, ‏סופרפארם - הרשת הקמעונאית היחידה שתפיץ מכשירים המותאמים לרשת פרטנר-אורנג', באתר גלובס, 17 בנובמבר 1998
37. ↑  ורד שרון-ריבלין, ‏סופר פארם מפרידה את הסלולאר, באתר גלובס, 15 בפברואר 2000  
נורית שר, סופר פארם מקציבה מיליון דולר לשנה לפרסום תת הרשת סופר לינק, באתר TheMarker‏, 23 ביולי 2001
38. ↑  הארץ, סופר פארם הופכת את סופר לינק לרשת חנויות תקשורת עם סולגוד, באתר TheMarker‏, 22 בנובמבר 2006
39. ↑  גלי ברגר, סופר פארם רוצה לעשות לתחום התקשורת מה שעשתה לפארם: הופכת את סופר לינק לרשת חנויות תקשורת, באתר TheMarker‏, 21 בנובמבר 2006
40. ↑  גד פרץ, ‏מתפרקת השותפות ברשת מוצרי הסלולר סופר לינק, באתר גלובס, 21 בפברואר 2010
41. ↑  אפרת אדיר, סופר פארם מסכמת את 2007 עם מחזור מכירות של 3.35 מיליארד שקל בישראל - גידול של 6.4% בהשוואה לשנה הקודמת, באתר TheMarker‏, 12 בפברואר 2008
42. ↑  אתר למנויים בלבד ערן אזרן, רואים שחורות: מה קרה למחירי המשקפיים - והאם הרשתות יצליחו לשרוד?, באתר TheMarker‏, 14 במרץ 2018
43. ↑  אורנה יפת, סופר־פארם תכפיל את מספר סניפי האופטיקה, באתר כלכליסט, 10 בפברואר 2020
44. ↑  פריקים של מותגים? אל תחמיצו ביקור בחנות הדגל החדשה של סופר - פארם אופטיק באילת, באתר ערב ערב באילת, 20 באוגוסט 2020
45. ↑  אתר למנויים בלבד עידו אפרתי, סופר פארם נכנסת לעסקי הביטוח: תשווק ללקוחותיה את ביטוח ישיר, באתר TheMarker‏, 27 במאי 2013
46. ↑  סופר פארם ו-AIG החלו בשיתוף פעולה בעולם הביטוח, באתר וואלה!‏, 8 בנובמבר 2020
47. ↑  שני מוזס, ‏סופר-פארם פותחת לראשונה תת-רשת חדשה: הצצה בלעדית לאיך זה נראה מבפנים, באתר גלובס, 25 בפברואר 2021  
שלומי אזולאי, המהלך הזה של סופר-פארם משנה את ענף הביוטי בישראל, באתר "פורבס ישראל", 16 במרץ 2021
48. ↑  אבי גנאור, ‏סופרפארם: מיליון דולר בסניף ראשון בפולין, באתר גלובס, 10 בספטמבר 2000
49. ↑  אבי גנאור, ‏הרשויות בפולין מעכבות האישור לפתיחת רשת של סופר-פארם, באתר גלובס, 14 בנובמבר 2000
50. ↑  ליאור רייטבלט, סופר פארם - תמיד פולני, באתר גלובס, 17 בדצמבר 2001
51. ↑  סמדר הירש, ‏מנכ"ל סופר פארם: אם החוק בפולין לא ישתנה - נסגור את החנויות הפועלות שם, באתר גלובס, 6 במרץ 2002
52. ↑  ורד שרון-ריבלין, ‏סופר-פארם מתכננת הקמת 50 סניפים בפולין בהשקעה של 30 מיליון דולר, באתר גלובס, 13 בנובמבר 2002
53. ↑  חגי עמית, סופר פארם גוזרת קופון בפולין: "טוב כאן - אין מחאה ולא משווים מחירים", באתר TheMarker‏, 16 באוקטובר 2011
54. ↑  אתר למנויים בלבד עדי דברת-מזריץ, הרווחיות של סופר-פארם בסכנה: לא תוכל להמשיך לפתוח סניפים בפולין, באתר TheMarker‏, 17 בינואר 2017
55. ↑  ורד שרון-ריבלין, ‏סופר-פארם בוחנת כניסה לתחום הדרגסטורס בסין, במקום פולין, באתר גלובס, 19 בדצמבר 2001
56. ↑  הדס מנור, ביי'גין, ‏ליאון קופלר במגעים להקים בסין 5,000 דרגסטורים במודל של הסופר-פארם, באתר גלובס, 22 ביוני 2004
57. ↑  ורד שרון-ריבלין, ‏סופר-פארם נכנסת לסין: רוכשת שליטה ברשת דרגסטורים מקומית, באתר גלובס, 21 בנובמבר 2005
58. ↑  אילנית חיות, ‏רה-ארגון לסופר-פארם בסין: מוכרת את הפעילות במדינה, באתר גלובס, 31 באוגוסט 2011
59. ↑  יורם גביזון, סופר-פארם מרחיבה אחיזתה בסין: רכשה רשת בתי מרקחת בבייג'ין, באתר TheMarker‏, 10 בדצמבר 2012
60. ↑  שני מוזס, ‏רגע לפני ההנפקה: ליאון קופלר מחסל את פעילות סופר-פארם בסין, באתר גלובס, 12 בפברואר 2019
61. ↑  אבנר כוכבי, קפיצה קטנה למאה ה-18, באתר "העוקץ", 22 בנובמבר 2004
62. ↑  מירי חסון, סופר-פארם: כאב הראש ניצח את המפגינים, באתר ynet, 15 בדצמבר 2004
63. ↑  שחר דולב, הקופאיות - המאבק נמשך ודיווח מחזית הסופרפארם, באתר "העוקץ", 16 בינואר 2005
64. ↑  שי ניב ולילך ויסמן, ‏עמדו על שלהן? ח"כים בביקור בסופרפארם: "כיסא הקופאית דומה לכיסא אופניים", באתר גלובס, 13 במאי 2007
65. ↑  רותי סיני, תביעת ענק בגין הפרת "חוק הקופאיות", באתר הארץ, 4 בדצמבר 2007
66. ↑  מאת שמואל דקלו וזהבה דברת, ‏בג"ץ דחה העתירה נגד הסדר "פטור ושמור" בדיוטי-פרי: "חוקי ומשרת את טובת הציבור", באתר גלובס, 24 באוגוסט 1999
67. ↑  בג"ץ 4140/95 סופרפארם ואחרים נ' מנהל המכס ומע"מ ואחרים, פ"ד נד(1) 49, ניתן ב-23.8.1999
68. ↑  אתר למנויים בלבד הדר קנה, מכה לרשתות הפארם: ניתן יהיה להזמין באינטרנט מהדיוטי פרי - וליהנות מפטור ממס, באתר TheMarker‏, 7 באוגוסט 2017
69. ↑  בג"ץ 9350/16 סופר פארם (ישראל) בע"מ ואחרים נ' מנהל המכס ומע"מ ואחרים, ניתן ב-7 באוגוסט 2017
70. ↑  "ביהמ"ש השלום בחיפה הרשיע את חב' סופר פארם בגין עבירות צרכנות שעניינן הטעית הצרכן ואי הודעת פרטים במכירה מיוחדת", אתר משרד התעשייה, המסחר והתעסוקה, 9.9.09
71. ↑  אלה לוי-וינריב, ‏איך השפיעו החלטות משמעותיות של רשות התחרות על המשק?, באתר גלובס, 3 בינואר 2021
72. ↑  אתר למנויים בלבד עדי דברת-מזריץ, למה בסופר-פארם בישראל תשלמו פי ארבעה מבסופר-פארם בפולין?, באתר TheMarker‏, 6 באפריל 2017
73. ↑  אתר למנויים בלבד רותי לוי, עדי דברת-מזריץ, מורחים אותנו: בישראל משלמים פי ארבעה על קרם לחות לעומת אותו מוצר בברלין, באתר TheMarker‏, 24 באוגוסט 2015
74. ↑  אתר למנויים בלבד אורה קורן ועדי דברת-מזריץ, הבוננזה של מוצרי הטיפוח והניקיון: זינוק של 120 מיליון שקל ברווחי 4 החברות הגדולות, באתר TheMarker‏, 3 באפריל 2016
75. ↑  מירב קריסטל ואביטל להב, בגלל רשתות הפארם: בתי המרקחת נעלמים, באתר ynet, 31 בינואר 2014  
אורנה יפת, הרוקחים מתקשים: "אני מוציא 2,000 שקל בחודש על מיגון עצמי", באתר כלכליסט, 29 במרץ 2020
76. ↑  אתר למנויים בלבד רוני לינדר, כללית תספוג את עלות החיבור - וכל בתי המרקחת ייפתחו למבוטחיה, באתר TheMarker‏, 24 במרץ 2019
77. ↑  צלי גרינברג, הסתדרות הרוקחים: "משרד הבריאות מפלה בין בתי מרקחת לטובת אלו של סופר-פארם", באתר כלכליסט, 17 בפברואר 2020
78. ↑  נורית קדוש, המיזוג הושלם: רשת Be נכנסת לסניפי שופרסל, באתר כלכליסט, 18 ביוני 2020  
אתר למנויים בלבד עדי דברת-מזריץ, מי צריך בית מרקחת? המרוויחים מחוק המרשמים וזאת שמתאמצת לסכל אותו, באתר TheMarker‏, 5 במרץ 2019
79. ↑  שני מוזס, ‏כאלף רוקחים של סופר פארם התאגדו בהסתדרות, באתר גלובס, 3 ביוני 2020
80. ↑  ניצן צבי כהן , ‏התאגדות חדשה / ועד יציג לרוקחי סופר פארם , באתר דבר העובדים בארץ ישראל, 3 ביוני 2020
81. ↑  ניצן צבי כהן, ‏עבודה מאורגנת / רוקחים בהעסקה משולשת, באתר דבר העובדים בארץ ישראל, 8 בספטמבר 2020

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007303072005171
* VIAF: 127212982
* WorldCat: viaf-127212982

 |